ไทยพาณิชย์เพิ่มเป้าสินเชื่อรายย่อย
"ไทยพาณิชย์"ขยับเป้าสินเชื่อรายย่อยปีนี้เป็น 17-18 % เตรียมปรับกลยุทธ์ใหม่รับเศรษฐกิจครึ่งหลัง ตั้งเป้าโตกว่าตลาด 50%&nbsp;
25 ก.ค. 2554

"ไทยพาณิชย์"ขยับเป้าสินเชื่อรายย่อยปีนี้เป็น 17-18 % เตรียมปรับกลยุทธ์ใหม่รับเศรษฐกิจครึ่งหลัง ตั้งเป้าโตกว่าตลาด 50% 
นายญนน์ โภคทรัพย์ รองผู้จัดการใหญ่ กลุ่มลุกค้าบุคคล ธนาคารไทยพาณิชย์ กล่าวว่า ธนาคารได้ปรับเป้าการเติบโตของสินเชื่อรายย่อยปีนี้เพิ่มขึ้นเป็น 17-18 % หลังจากที่ในช่วงครึ่งปีแรกสินเชื่อเติบโตได้ใกล้เคียงกับเป้าทั้งปีที่ 15-16 % หรือ ประมาณ 9.5 หมื่นล้านบาท นอกจากนี้ยังเตรียมปรับกลยุทธ์ทางธุรกิจใหม่ให้สอดคล้องกับภาพรวมของเศรษฐกิจประเทศ (จีดีพี) ที่ดีขึ้น ตลาดรถยนต์ที่กลับเข้าสู่ภาวะปกติ การโอนบ้านที่จะเร่งตัวขึ้นในช่วงครึ่งปีหลังและนโยบายจากรัฐบาลใหม่ที่จะช่วยกระตุ้นการใช้จ่าย โดยตั้งเป้าการเติบโตในทุกธุรกิจสูงกว่าตลาด 50 %
"ปกติเราตั้งเป้าการเติบโตของสินเชื่อปีละ 15 % เพื่อให้ทุก 5 ปี สินเชื่อเติบโตขึ้น 1 เท่าตัว แต่ปีนี้คาดว่าจะโตได้เกินเป้าเพราะภาพรวมธุรกิจรายย่อยในครึ่งแรกดีกว่าที่คาดไว้ สินเชื่อเช่าซื้อรถยนต์โตไปแล้ว 3.2-3.3 หมื่นล้านบาท เข้าเป้าทั้งปีตั้งแต่เดือน ส.ค.นี้ สินเชื่อบ้านโตไปแล้ว 4.4-4.5 หมื่นล้านบาทหรือคิดเป็น 75-80 %ของเป้า ขณะที่สินเชื่อบุคคลโตไปแล้ว 1.8 หมื่นล้านบาทจากเป้า 2 หมื่นล้านบาท"นายญนน์ กล่าว